চাকরি ফিরে পাওয়ার লড়াইয়ে অনশনে দুই নতুন মুখ

কলকাতা: চাকরিচ্যুত শিক্ষকদের প্রতিবাদ (SSC Recruitment Scam) এবার আরও তীব্র রূপ নিল। এসএসসি ভবনের সামনে অনশনরত পঙ্কজ রায়ের সঙ্গে এবার যুক্ত হলেন নদিয়ার শিক্ষক সুমন বিশ্বাস ও মালদার শিক্ষক প্রতাপকুমার সাহা। মেধার ভিত্তিতে চাকরি ফিরে পাওয়ার দাবিতে এই দুই শিক্ষক আজ থেকে অনশনে বসলেন।

নদিয়ার ম্যাচাপোতা নকাশীপাড়া উচ্চ বিদ্যালয়ের জীববিজ্ঞানের শিক্ষক সুমন বিশ্বাস স্পষ্ট ভাষায় বলেন, “আমরা কোনও রাজনীতির লোক নই। শিক্ষক হিসেবেই শান্তিপূর্ণভাবে নিজেদের ন্যায্য অধিকার ফিরে পেতে চাই। নতুন করে আর কোনও পরীক্ষা নয়, আর কোনও ভলান্টিয়ার কাজ নয়—আমরা চাই আমাদের ওএমআর শিটের মিরর কপি প্রকাশ হোক। সেটাই বলবে আমরা কতটা যোগ্য ছিলাম। যতক্ষণ না চাকরি ফিরে পাচ্ছি, ততক্ষণ অনশন চলবে।”

আরও পড়ুন: ভ্যাপসা গরমে হাঁসফাঁস জনজীবন, বিকেলের পর মিলতে পারে সাময়িক স্বস্তি?

মালদার করকচ মধুসূদন হাইস্কুলের শিক্ষক প্রতাপকুমার সাহা জানান, “সুপ্রিম কোর্টের রায়ে আমরা কার্যত নিঃস্ব হয়েছি। এবার আর মেধার প্রমাণ দিতে চাই না নতুন করে। এসএসসি চেয়ারম্যান আমাদের মৌখিকভাবে জানিয়েছেন, মিরর কপি তাঁর কাছে আছে। তাহলে দেরি না করে সেই কপিগুলি ওয়েবসাইটে প্রকাশ করা হোক। এই তথ্যই আমাদের চাকরি ফেরানোর পক্ষে সবচেয়ে বড় প্রমাণ।”

অনশনরত পঙ্কজ রায় বলেন, “শরীর হয়তো আগের মতো নেই, কিন্তু মানসিক জোরে কোনও ঘাটতি নেই। সিবিআই তদন্তে অযোগ্যদের তালিকা প্রকাশ পেলেও, যোগ্যদের তালিকা আজও আড়ালেই। আমরা চাই সেই তালিকাও প্রকাশিত হোক, যাতে আইনি পথে আমরা ফের লড়াই চালাতে পারি।”

চাকরিচ্যুত শিক্ষকদের এই অনশন কর্মসূচি আরও একবার প্রমাণ করল—শুধু চাকরি নয়, তাঁরা লড়ছেন সম্মানের জন্য, নিজেদের প্রাপ্য মর্যাদার জন্য।

দেখুন আরও খবর: